CELEX: 32008R0457
Language: sk
Date: 2008-05-23 00:00:00
Title: Nariadenie Komisie (ES) č. 457/2008 z  23. mája 2008 týkajúce sa zatriedenia určitých druhov tovaru do kombinovanej nomenklatúry

27.5.2008   
            
            
               SK
            
            
               Úradný vestník Európskej únie
            
            
               L 137/4
            
         
      NARIADENIE KOMISIE (ES) č. 457/2008
   z 23. mája 2008
   týkajúce sa zatriedenia určitých druhov tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku (1), najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry priloženej k nariadeniu (EHS) č. 2658/87 je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               Nariadenie (EHS) č. 2658/87 stanovuje všeobecné pravidlá pre interpretáciu kombinovanej nomenklatúry. Tieto pravidlá sa taktiež uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie delenie, a ktorá je stanovená v osobitných ustanoveniach Spoločenstva s ohľadom na uplatňovania tarifných a iných opatrení vzťahujúcich sa na obchod s tovarom.
            
         
               (3)
            
            
               Podľa vyššie uvedených všeobecných pravidiel by mal byť tovar opísaný v stĺpci 1 tabuľky uvedenej v prílohe zatriedený pod kód KN, uvedený v stĺpci 2, na základe dôvodov uvedených v stĺpci 3 tabuľky.
            
         
               (4)
            
            
               Je vhodné zabezpečiť, aby sa na záväzné informácie o nomenklatúrnom zatriedení tovaru vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať po dobu troch mesiacov, podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia tohto nariadenia sú v súlade so stanoviskom Výboru pre Colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe je v kombinovanej nomenklatúre zatriedený pod kód KN uvedený v stĺpci 2 tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa naďalej po dobu troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobudne účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom svojom rozsahu a priamo uplatniteľné vo všetkých členských štátoch.
      V Bruseli 23. mája 2008
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1. Nariadenie naposledy zmenené a doplnené nariadením Komisie (ES) č. 360/2008 (Ú. v. EÚ L 111, 23.4.2008, s. 9).
   
      (2)  Ú. v. ES L 302, 19.10.1992, s. 1. Nariadenie naposledy zmenené a doplnené nariadením (ES) č. 1791/2006 (Ú. v. EÚ L 363, 20.12.2006, s. 1).
   
      PRÍLOHA
      
                  Opis tovaru
               
               
                  Zatriedenie
                  (kód KN)
               
               
                  Dôvody
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Výrobok pozostávajúci z kremennej platničky potiahnutej chrómom a plastom meniacim sa pôsobením svetla (photoresist) s celkovými rozmermi 15 cm (D) × 15 cm (Š) × 0,6 cm (V), (tzv. „polotovar fotomasky“).
                              Na to, aby sa výrobok stal „fotomaskou“ používanou pri výrobe polovodičov, musí sa exponovať a vyvolať.
                           
                        
               
                  3701 99 00
               
               
                  Zatriedenie je určené všeobecnými pravidlami 1, 3 a) a 6 pre interpretáciu kombinovanej nomenklatúry a znením číselných kódov KN 3701 a 3701 99 00.
                  Tento výrobok sa má zatriediť do položky 3701, pretože je to neexponovaná fotografická platňa pokrytá svetlocitlivým materiálom (pozri vysvetlivky harmonizovaného systému k položke 3701).
               
            
                  
                              2.
                           
                           
                              Výrobok pozostávajúci z kremennej platničky potiahnutej chrómom s celkovými rozmermi 15 cm (D) × 15 cm (Š) × 0,6 cm (V), na ktorej sa vyrobia schémy obvodov rovnakým spôsobom ako v prípade exponovaných a vyvolaných fotografických platní (tzv. „fotomaska“).
                              Tento výrobok sa používa pri výrobe polovodičových doštičiek na fotografický prenos schém obvodov na doštičky.
                           
                        
               
                  3705 90 90
               
               
                  Zatriedenie je určené všeobecnými pravidlami 1, 3 a) a 6 pre interpretáciu kombinovanej nomenklatúry, poznámkou 2 k 37 kapitole a znením číselných kódov KN 3705, 3705 90 a 3705 90 90.
                  Zatriedenie do položky 8486 je vylúčené, pretože „fotomaska“ nie je neoddeliteľnou súčasťou stroja používaného na výrobu polovodičových kryštálov alebo doštičiek, ale je to samostatne použiteľný a vymeniteľný nástroj s charakteristickými vlastnosťami.
                  Výrobok sa má zatriediť do položky 3705, pretože je to exponovaná a vyvolaná fotografická platňa druhu používaného na premietanie statickej snímky na doštičku.
               
            
                  
                              3.
                           
                           
                              Zariadenie určené na zintenzívnenie množstva prirodzeného svetla v miestnosti, pozostávajúce z prizmatickej šošovky kupoly, systému rúrok a rozptyľovacích šošoviek.
                              Zariadenie zachytáva svetlo pomocou kupoly na streche a cez vnútorný odrazový systém ho vedie k stropu miestnosti, kde sa svetlo rozptýli.
                           
                        
               
                  9013 80 90
               
               
                  Zatriedenie je určené všeobecnými pravidlami 1 a 6 pre interpretáciu kombinovanej nomenklatúry a znením číselných kódov KN 9013, 9013 80 a 9013 80 90.
                  Zatriedenie do položky 9405 ako svietidlo alebo jeho časť a súčasť je vylúčené, pretože zariadenie nevytvára svetlo, ale zachytáva, prenáša a rozptyľuje denné svetlo použitím optických prostriedkov.
                  Preto sa výrobok zatrieďuje do položky 9013 ako optický prístroj.